COMISIWN FFINIAU A DEMOCRATIAETH LEOL CYMRU

CYFARFOD Y PWYLLGOR ARCHWILIO A SICRHAU RISG A GYNHALIWYD YN NHŶ HASTINGS, CAERDYDD A THRWY MICROSOFT TEAMS DDYDD MERCHER
29 TACHWEDD 2023 (09:30 – 10:30)

Aelodau CFfDLC a oedd yn bresennol:	Michael Imperato (Cadeirydd), Frank Cuthbert (Aelod), Dianne Bevan trwy MS Teams (Aelod).

Cynrychiolydd Archwilio Cymru a oedd yn bresennol:	Julie Rees trwy MS Teams

Cynrychiolydd TIAA a oedd yn bresennol:		Jonathan Maddock trwy MS Teams

Cynrychiolydd Cymwysterau Cymru a oedd yn bresennol: Sean Gaffney trwy MS Teams

Swyddogion CFfDLC a oedd yn bresennol:	Shereen Williams trwy MS Teams (Prif Weithredwr), Tom Jenkins trwy MS Teams (Pennaeth Polisi a Rhaglenni), David Carr (Rheolwr Cyllid), Christian Lovatt (Swyddog Arolygon).


1.	Ymddiheuriadau am Absenoldeb

1.1	Derbyniwyd ymddiheuriadau am absenoldeb gan Mike Collier (TIAA).


2.	Datganiadau Buddiannau

2.1	Ni wnaed unrhyw ddatganiadau buddiannau.


3.	Cofnodion cyfarfodydd y Pwyllgor Archwilio a gynhaliwyd ar 25 Gorffennaf 2023 a 17 Hydref 2023

3.1	Penderfynwyd derbyn cofnodion cyfarfod y Pwyllgor a gynhaliwyd ar 25 Gorffennaf 2023.

3.2	Penderfynwyd derbyn cofnodion cyfarfod y Pwyllgor a gynhaliwyd ar 17 Hydref 2023.


4.	Materion yn Codi o Gyfarfod Blaenorol

4.1	Nododd y Pwyllgor fod mwyafrif yr eitemau a oedd yn codi o’r cyfarfod blaenorol wedi cael eu cwblhau, bellach.  Yr eithriad oedd yr adolygiad o Gofrestr Risg y Flaenraglen Waith a oedd wedi cael ei oedi gan nad oedd unrhyw ddatblygiadau arwyddocaol.

4.2	O ran y prawf diweddar ar y Cynllun Parhad Busnes, gofynnodd yr Aelodau am gael copi o’r adroddiad a bod adroddiad ffurfiol ar y canlyniad yn cael ei drafod yng nghyfarfod y Pwyllgor Archwilio a Sicrhau Risg ym mis Chwefror.
	Gweithredu:	Rheolwr Cyllid/ Pennaeth Busnes		Erbyn: 31 Rhagfyr 2023

5.1	Nododd y Pwyllgor na fu unrhyw ddigwyddiadau diogelwch data ar gyfer 2023-24 hyd yma.

5.2	Nododd y Pwyllgor yr adroddiad diogelwch TGCh a gyflwynwyd gan Sean Gaffney.  Rhoddodd grynodeb o’r seiberfygythiadau mwyaf diweddar a amlygwyd gan y Ganolfan Seiberddiogelwch Genedlaethol ac esboniodd nad oedd yr un o’r rhain yn fygythiad arwyddocaol i CFfDLC, ond y dylai staff ac aelodau fod yn ymwybodol o’r achosion cynyddol o ymosodiadau meddalwedd wystlo soffistigedig wedi’u hanelu at fusnesau a sefydliadau eraill.

5.3	Roedd sgôr Amlygiad Seiberddiogelwch CFfDLC yn isel i ganolig ar hyn o bryd oherwydd bod y diweddariadau meddalwedd ddiogelwch diweddaraf wedi cael eu gosod ar fwyafrif dyfeisiau Surface Pro CFfDLC.

5.5	Adroddwyd y byddai Cymwysterau Cymru yn cyflwyno’r hyfforddiant gloywi blynyddol ar ddiogelwch TGCh i staff ac aelodau cyn hir.


6.	Cynllun Gwaith 2023-24 y Pwyllgor Archwilio a Sicrhau Risg

6.1	Nododd a chytunodd y Pwyllgor ar y Cynllun Gwaith ar gyfer 2023-24.


7.	Archwilio Mewnol – Adroddiadau Archwilio Canol Blwyddyn 2023-24

7.1	Adroddodd Jonathan Maddock fod y gwaith archwilio a wnaed ym mis Medi 2023 wedi ymdrin â’r Gyflogres, Safonau’r Gymraeg a Llywodraethu a Rheolaeth Strategol.

7.2	Ystyriodd y Pwyllgor yr adroddiad terfynol ar yr archwiliad o’r Gyflogres a nodwyd bod sgôr Sicrwydd Sylweddol wedi cael ei rhoi a bod un argymhelliad archwilio wedi’i wneud.  Yr argymhelliad oedd bod y broses o ymgymryd â’r gyflogres gyda’r cyfrifwyr a thalu’r cyflogau misol i staff yn cael ei hesbonio i uwch reolwyr CFfDLC.  Derbyniwyd hyn a’r dyddiad gweithredu oedd 31/01/24.

7.3	Ystyriodd y Pwyllgor yr adroddiad terfynol ar yr archwiliad o Safonau’r Gymraeg a nodwyd bod sgôr Sicrwydd Rhesymol wedi cael ei rhoi a bod tri argymhelliad wedi’u gwneud.  Yr argymhellion oedd:

i. Dylai cydymffurfio â Safonau’r Gymraeg gael ei adolygu gan yr Uwch Dîm Rheoli fel eitem reolaidd ar yr agenda a dylid cofnodi unrhyw gamau gweithredu sy’n codi ar gyfer gwaith dilynol.
ii. Dylai’r Adroddiad Blynyddol ar y Gymraeg ar gyfer 2022 – 23 gael ei gyhoeddi fel sy’n ofynnol.
iii. Dylai’r tabl yn Atodiad 1 yr Adroddiad Blynyddol gael ei adolygu a’i gywiro fel bod y llinell wrando’n cynnwys pob un o’r 11 aelod o staff.

Adroddwyd bod argymhellion archwilio ii. a iii. wedi cael eu derbyn a’u gweithredu.  Roedd argymhelliad archwilio i. wedi cael ei dderbyn, ond roedd CFfDLC wedi cynnig bod yr adolygiad o gydymffurfio â Safonau’r Gymraeg yn cael ei weithredu yn rhan o’r adolygiad chwarterol o’r Cynllun Gweithredol yn hytrach nag yng nghyfarfodydd misol uwch reolwyr, fel y cynigiwyd gan TIAA.  Derbyniodd TIAA y newid a gynigiwyd gan CFfDLC a chyhoeddodd yr adroddiad yn derfynol.

7.4	Ystyriodd y Pwyllgor yr adroddiad archwilio terfynol ar yr archwiliad o Lywodraethu a Rheolaeth Strategol a nodwyd bod sgôr Sicrwydd Sylweddol wedi cael ei rhoi ac ni wnaed unrhyw argymhellion archwilio.

7.5	Nodwyd bod yr adroddiad Sicrwydd Rheolaethau Mewnol Cryno (SICA) yn datgan y byddai’r archwiliadau diwedd blwyddyn yn ymdrin â Rheoli Risg ac Adnoddau Dynol.

7.6	Diolchodd y Cadeirydd i Mr Maddock am ei adroddiad.


8.	Blaenraglen Waith CFfDLC

8.1	Nododd y Pwyllgor y sefyllfa bresennol o ran trosglwyddo swyddogaethau’r Panel Cydnabyddiaeth Ariannol Annibynnol i CFfDLC a sefydlu’r Bwrdd Rheoli Etholiadol.  Roedd hyn yn cynnwys ymatebion diweddar CFfDLC i ymgynghoriadau Llywodraeth Cymru ar Fil Etholiadau a Chyrff Etholedig (Cymru) a Bil Senedd Cymru (Aelodau ac Etholiadau).

8.2	Adroddwyd bod Cadeirydd a Phrif Weithredwr CFfDLC wedi rhoi tystiolaeth ar Fil Senedd Cymru yn ddiweddar ac y disgwyliwyd i’r Prif Weithredwr a’r Pennaeth Polisi ac Ymarfer roi tystiolaeth ar y Bil Etholiadau a Chyrff Etholedig ar 30 Tachwedd 2023.  Nodwyd hefyd fod cryn gefnogaeth i’r Bwrdd Rheoli Etholiadol gael ei gynnal gan CFfDLC.  Disgwyliwyd i’r datblygiadau hyn gael eu trafod yn fanylach yng nghyfarfod CFfDLC ar 13 Rhagfyr 2023.

8.3	Cytunwyd y byddai Blaenraglen Waith CFfDLC yn aros ar agendâu cyfarfodydd y Pwyllgor Archwilio a Sicrhau Risg yn y dyfodol.


9.	Holiadur Hunanasesu’r Pwyllgor Archwilio a Sicrhau Risg

9.1	Nododd y Pwyllgor, o ganlyniad i’r oedi yn sgil yr adolygiad diweddar o gwestiynau’r hunanasesiad, na fyddai hunanasesiad blynyddol y Pwyllgor Archwilio a Sicrhau Risg yn cael ei ddosbarthu ym mis Tachwedd er mwyn dadansoddi’r ymatebion ym mis Chwefror, yn wahanol i’r arfer.  Er bod yr ymarfer ar gyfer 2022-23 wedi cael ei gwblhau’n ddiweddar, ystyriwyd pe byddai amseriad gwahanol yr ymarfer hunanasesu’n parhau, byddai hynny’n rhoi pwysau ar agenda cyfarfodydd y Pwyllgor Archwilio a Sicrhau Risg ym mis Gorffennaf, sydd eisoes yn sylweddol.

9.2	Cytunwyd y byddai’r hunanasesiad yn dychwelyd i gael ei ddosbarthu ym mis Tachwedd er mwyn ei ddadansoddi ym mis Chwefror, ac y byddai’r Rheolwr Cyllid yn dosbarthu’r holiaduron hunanasesu i’r Aelodau i’w cwblhau erbyn diwedd mis Ionawr 2024.
	Gweithredu:	Rheolwr Cyllid	Erbyn: 15 Rhagfyr 2023


10.	Argymhellion Archwilio – Adroddiad Cynnydd

10.1	Ystyriodd y Pwyllgor y cynnydd ar yr argymhellion archwilio mewnol ac allanol a oedd yn weddill.

10.2	Disgwyliwyd i argymhellion archwilio mewnol 2020-21 a oedd yn weddill ynglŷn â chyfarwyddiadau desg arolygon etholiadol gael eu gweithredu erbyn mis Ionawr 2024.

10.3	Nodwyd bod argymhelliad archwilio mewnol diwedd blwyddyn 2022-23, sef bod CFfDLC yn cynnal cofnod canolog o gwynion gan gynnwys amserlenni ar gyfer delio â nhw, wedi cael ei weithredu bellach.

10.4	Roedd argymhelliad archwilio allanol 2023-24, sef bod CFfDLC yn mabwysiadu proses gyfrifyddu’n ffurfiol gyda’r Adran Ffyniant Bro, Tai a Chymunedau (DLUHC) ar gyfer delio â chronfeydd y Comisiwn Ffiniau i Gymru a dducpwyd ymlaen ar ddiwedd y flwyddyn, wedi cael ei dderbyn a’r dyddiad gweithredu oedd 31/01/24.  Cytunwyd y byddai’r Rheolwr Cyllid yn cysylltu â DLUHC i fwrw ymlaen â hyn cyn gynted â phosibl.
	Gweithredu:	Rheolwr Cyllid	Erbyn: 31 Rhagfyr 2023


11.	Adroddiadau Archwilio Cymru

11.1	Nododd y Pwyllgor yr adroddiad gan Julie Rees a roddodd fanylion am waith Archwilio Cymru a oedd yn mynd rhagddo ac yn yr arfaeth ynghyd â chyhoeddiadau diweddar a mentrau arfer da.


12.	Adroddiad Rheoli Risg

12.1	Nododd y Pwyllgor yr adroddiad a roddodd y sefyllfa ddiweddaraf o ran cofrestrau risg ac ystyriaethau rheoli risg CFfDLC.

12.2	Roedd y Pwyllgor o’r farn mai un o’r risgiau presennol mwyaf oedd symud llety swyddfa a bod angen i hyn gael ei adlewyrchu’n fwy amlwg yn y Gofrestr Risg Gorfforaethol.  Byddai angen i hyn gynnwys y gofynion TGCh ar gyfer symud a fyddai’n gofyn am gyngor a chymorth gan Gymwysterau Cymru.

12.3	Nodwyd nad oedd Llywodraeth Cymru wedi rhoi gwybod i CFfDLC eto am y costau sy’n gysylltiedig â symud llety swyddfa, a fyddai’n ofynnol i amcangyfrif cyllideb 2024-25.  Byddai cyfarfod gweithredu’n cael ei gynnal gyda Llywodraeth Cymru ar 30 Tachwedd 2023 a gobeithiwyd y byddai diweddariad arall ar y sefyllfa’n cael ei roi i CFfDLC.

12.2	Roedd y Pwyllgor o’r farn y byddai angen i CFfDLC fod mewn sefyllfa i ymateb yn gyflym pan fyddai’r dyddiad symud yn hysbys ac y byddai angen gwenud paratoadau i hwyluso’r symudiad ffisegol o Dŷ Hastings i Barc Cathays yn effeithiol.  Cytunwyd y dylai’r gofyniad i weithredu’n gyflym wrth symud llety’n ffisegol gael ei gynnwys yn y Gofrestr Risg Gorfforaethol.
	Gweithredu:	Rheolwr Cyllid	Erbyn: 31 Ionawr 2023


13.	Adroddiad Monitro’r Gyllideb

13.1	Nododd y Pwyllgor gofnodion yr adroddiad ar y gyllideb a gyflwynwyd i gyfarfod y Comisiwn ar 25 Hydref 2023.

13.2	Nodwyd bod y gyllideb yn parhau i ddilyn tuedd ddiweddar yr ychydig fisoedd diwethaf ac yr amcangyfrifwyd y byddai’n aros o fewn y gyllideb ar ddiwedd y flwyddyn.


14.	Rhoddion a Lletygarwch – Adroddiad a Datganiadau

14.1	Nododd y Pwyllgor na wnaed unrhyw ddatganiadau o roddion neu letygarwch ers y cyfarfod blaenorol.


15.	Cwynion

15.1	Nododd y Pwyllgor na dderbyniwyd unrhyw gwynion ers y cyfarfod blaenorol.  

16.	Adroddiad a Pholisïau Chwythu’r Chwiban a Thwyll

16.1	Nododd y Pwyllgor na fu unrhyw achosion o chwythu’r chwiban na thwyll ers y cyfarfod blaenorol.


17.	Adroddiad Rhyddid Gwybodaeth

17.1	Nododd y Pwyllgor y ceisiadau Rhyddid Gwybodaeth a dderbyniwyd rhwng 1 Ebrill 2023 ac 20 Tachwedd 2023.  Dim ond un cais Rhyddid Gwybodaeth a dderbyniwyd ar gyfer 2023-24 hyd yma.


18.	Unrhyw Fater Arall

18.1	Nid oedd unrhyw fater arall.


19.	Dyddiad y Cyfarfod Nesaf

19.1	Dyddiad y cyfarfod nesaf oedd 28 Chwefror 2024 am 09:30.

